b'\n_START_ARTICLE_\nBand\xc4\x83 magnetic\xc4\x83\n_START_PARAGRAPH_\nBanda magnetic\xc4\x83 este un mediu magnetic pentru stocare de informa\xc8\x9bie analogic\xc4\x83 \xc8\x99i digital\xc4\x83. Este compus\xc4\x83 \xc3\xaen general dintr-o band\xc4\x83, sub\xc8\x9bire dar rezistent\xc4\x83 mecanic, de material plastic acoperit\xc4\x83 cu un strat sub\xc8\x9bire din material magnetizabil. \xc3\x8enregistratea de informa\xc8\x9bie se face \xc3\xaentr-un aparat de band\xc4\x83 magnetic\xc4\x83 prin trecerea benzii la vitez\xc4\x83 constant\xc4\x83 prin fa\xc8\x9ba unui cap magnetic de \xc3\xaenregistrare care genereaz\xc4\x83 un c\xc3\xa2mp magnetic puternic, a c\xc4\x83rui intensitate depinde de informa\xc8\x9bia ce trebuie stocat\xc4\x83: de obicei informa\xc8\x9bie sonor\xc4\x83 sau video (analogic\xc4\x83) sau date de calculator \xc8\x99i altele (informa\xc8\x9bie digital\xc4\x83)._NEWLINE_Pentru redare banda se trece din nou prin fa\xc8\x9ba unui cap magnetic cu specific de redare, care se poate g\xc4\x83si al\xc4\x83turi de cel de scriere (\xc3\xaenregistrare) sau separat \xc3\xaentr-un aparat care doar cite\xc8\x99te. Deplasarea benzii induce \xc3\xaen capul de redare/citire un c\xc3\xa2mp magnetic, transformat apoi \xc3\xaentr-un curent electric de c\xc4\x83tre o bobin\xc4\x83, curent care apoi este amplificat pentru a se ajunge la nivelul de putere dorit. Aparatele de band\xc4\x83 magnetic\xc4\x83 folosite ca periferice de calculator sunt denumite unit\xc4\x83\xc8\x9bi de band\xc4\x83 magnetic\xc4\x83, iar banda magnetic\xc4\x83 propriu zis\xc4\x83 este considerat\xc4\x83 un purt\xc4\x83tor (suport) de date._NEWLINE_\xc3\x8en general, banda magnetic\xc4\x83 se p\xc4\x83streaz\xc4\x83 \xc3\xaentr-o caset\xc4\x83 de plastic protectoare \xc8\x99i este ferit\xc4\x83 de c\xc4\x83ldur\xc4\x83. \xc3\x8en func\xc8\x9bie de destina\xc8\x9bia ei, caseta are diferite forme: caset\xc4\x83 audio, MiniDV, etc._NEWLINE_Tehnologiile actuale permit \xc3\xaenregistrarea pe benzi magnetice a unor mari cantit\xc4\x83\xc8\x9bi de date, de ordinul petabai\xc8\x9bilor. Dezavantajul stoc\xc4\x83rii pe band\xc4\x83 este, c\xc4\x83 pentru a ajunge la datele dorite este nevoie de timp de c\xc4\x83utare \xc8\x99i derulare, uneori considerabil.'